《满江红 乞叙》
清代·吴绡

弄笔涂鸦，愁来似、云兴波涨。许屈指、年华易去，可禁频恙。

噩梦屈番掷过了，半生心事毫端上。检残篇、绿酒若为消，谁相饷。

风景好，春摇漾。题咏处，曾酬唱。奈寻香摘艳，蝶衔蜂酿。

玄晏当今文学老，校书天禄燃藜杖。比无言桃李却多言，雨花状。

作者简介：江南长洲人，字素公，又字冰仙，号片霞。许瑶妻。工设色花卉，画兰竹有生趣。兼善琴，工小楷。能诗，尝与吴伟业相唱和。有《啸雪庵诗钞》。